<classify> Akizungumza na gazeti hili hivi karibuni, Ulimwengu alisema siri ya yeye kufanya vizuri katika timu yake hiyo imetokana na juhudi na kujituma uwanjani.Alisema na kwa wengine wenye ndoto wazingatie kile wanachoelekezwa na makocha wao, lakini pia kujituma kwa juhudi kutawasaidia kutimiza malengo yao na kufika mbali.Mimi naamini kwamba kama mchezaji anajituma uwanjani ni lazima aonekane lakini sio kuonekana tu kama huna ndoto ya kufika mbali ni lazima uwaze kufika mbali na wakati huo huo ukionyesha juhudi za makusudi, alisema.Ulimwengu alisema ikiwa mchezaji atacheza kwa malengo hakika ataweza kutimiza ndoto zake. Mchezaji huyo alisema licha ya kuwa yeye anacheza timu kubwa Afrika TP Mazembe bado anaendelea kuangalia mbele zaidi ikiwezekana kucheza Ulaya.Mchezaji huyo wa kimataifa wa Tanzania aliliambia gazeti hili kwamba mpango wake wa kwenda kucheza soka Ufaransa utaiva baada ya mwezi mmoja, kwani kuna mazungumzo yanayoendelea kati ya timu ya St. Etienne inayoshiriki Ligi Kuu nchini humo na klabu yake.  <topic>: michezo 